**איוואן דה לה פנייה לופס** (בספרדית: **Iván de la Peña López**; נולד ב-6 במאי 1976 בסנטנדר שבקנטבריה) הוא כדורגלן עבר ספרדי, ששיחק ברוב שנות הקריירה שלו באספניול בעמדת הקשר המרכזי. הוא ידוע בשל יכולות המסירה המדויקת שלו ובהתמחותו בבעיטות חופשיות, ומכונה "בודהה הקטן" (Little Buddha) ו"הקירח" (Lo Pelat).

קריירת המועדונים
----------------

דה לה פנייה החל את דרכו במחלקת הנוער של ברצלונה בשנת 1991. הוא החל לשחק בברצלונה אתלטיק, קבוצת המילואים של המועדון, ב-1993, ושיחק במסגרתה בסך הכול 37 פעמים. תחת המאמן יוהאן קרויף, הוא ערך את הופעת הבכורה שלו בקבוצה הבוגרת בספטמבר 1995, והבקיע שער בניצחון 0-2 על ריאל ואיאדוליד. בעקבות הכישרון שהפגין, הוא נחשב בגיל 19 לממשיך דרכו של ז'וזפ גוארדיולה בברצלונה. הוא כבש שבעה שערים במהלך עונת הבכורה שלו בקבוצה, אך בהדרגה סבל מירידה במעמד שהעניק לו קרויף.

לאחר הגעתו של בובי רובסון לברצלונה ב-1996, לדה לה פנייה ניתנה הזדמנות נוספת לבסס עצמו כשחקן משמעותי בקבוצה. הוא פיתח תיאום מצוין בחלק ההתקפי עם רונאלדו, והיה אחד מהשחקנים הבולטים בברצלונה, שזכתה בעונת 1996/1997 בשני תארים - גביע המלך הספרדי וגביע אירופה למחזיקות גביע, וכן המשיכה לזכייה בסופר קאפ האירופי בעונה שלאחר מכן. הוא אף נבחר על ידי העיתון "אל פאיס" לשחקן הצעיר המצטיין של המועדון פעמיים רצופות ב-1996 וב-1997.

בעונת 1997/1998 זכה דה לה פנייה עם ברצלונה באליפות ספרד הראשונה שלו, אך סבל מירידה חוזרת במעמדו, תחת המאמן ההולנדי לואי ואן חאל. העונות שלאחר מכן סימנו את דעיכת הקריירה של דה לה פנייה. הוא הועבר ללאציו מהסרייה א' ב-1998, אך לא הצליח לבסס את מעמדו כשחקן משמעותי באיטליה. בעונת 1999/2000 הוא הושאל לאולימפיק מרסיי הצרפתית, ולא נחל הצלחה גם בקבוצה זו. בעונת 2000/2001 הוא חזר בהשאלה לברצלונה, ושיחק במדיה 9 פעמים בלבד. דה לה פנייה חזר ללאציו, ובעקבות מיעוט דקות המשחק שלו הוא שוחרר מהמועדון ב-2002.

לאחר עזיבתו את לאציו עבר דה לה פנייה לאספניול הספרדית. במדי אספניול, על אף שלא הבקיע שערים רבים, הוא חזר להציג את היכולת הטובה מתחילת דרכו, והיה שחקן חשוב בקישור המרכזי של הקבוצה. ההישג הטוב ביותר שלו עם אספניול היה המקום החמישי בליגה הספרדית ב-2005. בעונת 2005/2006 הוא זכה עם הקבוצה בגביע המלך הספרדי, ובעונת 2006/2007 סייע לה להעפיל עד לגמר גביע אופ"א, שהסתיים בהפסד לסביליה.

בין השנים 2007 ו-2009 סבל דה לה פנייה מפציעות סדרתיות, שגרמו לו להחמיץ משחקים רבים. אף על פי כן, הוא קיבל ביולי 2009 את תפקיד הקפטן של אספניול מראול טאמודו.

במאי 2011 הכריז על פרישתו מכדורגל.

נבחרת ספרד
----------

בצעירותו שיחק דה לה פנייה בנבחרת ספרד עד גיל 21, יחד עם מספר שחקנים בולטים נוספים לעתיד - ראול, פרננדו מוריינטס וגאיסקה מנדייטה. הוא השתתף עם הנבחרת באליפות אירופה עד גיל 21 ב-1996, והגיע עמה עד לגמר הטורניר. באותה שנה הוא שיחק גם במסגרת אולימפיאדת אטלנטה.

למרות זאת, בנבחרת הבוגרת של ספרד ערך דה לה פנייה את הופעת הבכורה שלו רק בפברואר 2005, במשחק מוקדמות גביע העולם נגד נבחרת סן מרינו. במהלך אותה שנה הוא הופיע חמש פעמים במדי הנבחרת הלאומית; הוא לא זומן לבסוף למונדיאל 2006, והיו אלה הופעותיו היחידות במדי הנבחרת.

תארים
-----

|  |  |
| --- | --- |
| ברצלונה* אליפות ספרד: 1998
* גביע המלך הספרדי: 1997
* הסופר קאפ הספרדי: 1996
* גביע אירופה למחזיקות גביע: 1997
* הסופר קאפ האירופי: 1997

לאציו* גביע אירופה למחזיקות גביע: 1999
* הסופר קאפ האיטלקי: 1998

אספניול* גביע המלך הספרדי: 2006
* גביע אופ"א: 2007–סגנות
 | נבחרת ספרד* אליפות אירופה עד גיל 21: 1996–סגנות

תארים אישיים* פרס דון בלון לפריצת העונה בליגה הספרדית: 1996
* השחקן הצעיר המצטיין בברצלונה: 1996, 1997
 |

קישורים חיצוניים
----------------

ויקישיתוף מדיה וקבצים בנושא **איוואן דה לה פנייה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt
* סטטיסטיקות בנבחרת הלאומית

| **נבחרת ספרד – אולימפיאדת אטלנטה 1996** |
| --- |
| 1 מורה • 
2 מנדייטה • 
3 ארנסבאל • 
4 נבארו • 
5 סנטי • 
6 אוסקר • 
7 ראול • 
8 רוברטו • 
9 קורינו • 
10 חוסה איגנסיו • 
11 אידיאקס • 
12 קראנקה •
13 אייסקורטה • 
14 מוריינטס •
15 דה לה פנייה •
16 לרדין •
17 סייטס •
18 דני •
מאמן: קלמנטה | ספרדספרד |